ગુજરાતમાં આ પ્રોજેક્ટની શરૃઆત ઓક્ટોબર ૨૦૧૫થી કરવામાં આવી હતી. એ જ વખતે રાજસ્થાન અને ઝારખંડમાં પણ આ પ્રોજેક્ટ શરૃ કરાયો હતો. આ પ્રોજેક્ટ માટે ટાટા ટ્રસ્ટ અને ગૂગલ દ્વારા ગુજરાતમાં સૌ પ્રથમ પસંદગી દાહોદ અને ગીર-સોમનાથ જિલ્લા પર ઉતારવામાં આવી હતી. જેમાં ગીર-સોમનાથ જિલ્લાનાં ગામોની મહિલાઓ રસ દાખવીને સૌથી વધુ સક્રિય કામગીરી કરી રહી છે. ટાટા ટ્રસ્ટે અહીં અંબુજા સિમેન્ટ ફાઉન્ડેશન સાથે હાથ મિલાવ્યો છે અને ધર્મા લાઈફ નામની સ્વૈચ્છિક સંસ્થા આ સમગ્ર પ્રોજેક્ટ સંભાળે છે. આ સંસ્થા એક ગામમાં બે મહિલાઓને પસંદ કરીને તાલીમ આપે છે, બાદમાં જે તે મહિલા ગામડાઓમાં જઈને અન્ય મહિલાઓને સ્માર્ટફોન અને ઈન્ટરનેટ વાપરતાં શીખવે છે. સંસ્થા દ્વારા જે તે મહિલાના ઘરમાંથી એક પુરુષને પણ તાલીમ અપાય છે, જેથી મહિલાની ગેરહાજરીમાં આ કાર્ય ચાલુ રહી શકે.